Portchie gee eetplek 'n 'lift' en mense kóm | Netwerk24
Portchie gee eetplek 'n 'lift' en mense kóm
Deur Jana Smit 26 Julie 2020 00:00
Toe 'n Noord-Kaapse kuierplek sy deure begin vandeesmaand weer kon ontgrendel, het inwoners veel meer as cappuccino-skuimprentjies gekry om hulle op te beur.
Die kunstenaar Portchie, wat gehelp het om 'n jare lange vriendin se koffiewinkel, Rose Café in Kakamas, op te kikker.
Die kunstenaar Portchie het sy towerstaf, of liewer verfkwas, daar geswaai.
Portchie, oftewel Jan Hendrik Viljoen, is bekend vir sy helderkleurige kunswerke wat al oor die wêreld heen huise gekry het.
Toe hy verlede maand by sy jare lange vriendin Coreen Loubser se Rose Café in Kakamas inloop, het hy dadelik moontlikhede gesien. "Ek het gedog alles kort net 'n lift."
Portchie sê Kakamas het nie baie koffiewinkels nie en weens die inperking voel mense terneergedruk. "Só 'n plek maak 'n verskil aan 'n gemeenskap."
Hy het tafels rondgeskuif, ou koppies en borde uit hul stoorplek gaan haal en dit met sy verfkwas in sy gebruiklike helder kleure opgevrolik. Tien salmpienk bordjies waarop blomme en strepe geverf is, is teen die een muur opgehang.
Coreen se seun, Christoff, het die mure kersiepienk geverf terwyl Portchie doenig was met 'n skildery, wat hy aan die winkel geskenk het.
Portchie hoop die winkel se nuwe voorkoms moedig mense aan om opknappingswerk te doen. " 'n Mens het altyd net ietsie nodig. Ek hoor mense ry nou van heinde en ver om na die koffiewinkel te gaan kyk.
Coreen Loubser by die skildery en borde wat Portchie geverf het.
"Vandag het Coreen gesê die winkel is tjokvol, wat ongehoord is vir 'n Dinsdag," het hy die afgelope week gesê.
Volgens Loubser ry mense van sover as Upington, wat amper 100 km van Kakamas is, om na die opgeknapte restaurant te gaan kyk. Hulle bestel graag cappuccino of café latte wat bedien word met 'n teelepel wat in sjokolade gedoop is en melktert – gebak volgens 'n resep van Portchie se suster, Helena.